কখনও কবিতা, কখনও ব্যঙ্গাত্মক উক্তি। সংসদে সোমবার এভাবেই বিরোধীদের উদ্দেশে কড়া আক্রমণ শানালেন প্রধানমন্ত্রী নরেন্দ্র মোদী। জহরলাল নেহরু, রাজীব গাঁধী থেকে রাহুল গাঁধী, প্রধানমন্ত্রী নিশানা থেকে বাদ গেলেন না কেউ। হাসির রোল উঠল বিজেপি শিবিরে। দেখে নিন প্রধানমন্ত্রী এ দিন সংসদে কী কী বললেন—
• গতকাল যে রাজ্যে ভূমিকম্প হয়েছে, সেখানকার মানুষদের আমি সমবেদনা জানাচ্ছি। কিন্তু শেষ পর্যন্ত ভূমিকম্প এসেই গেল। অনেক দিন ধরেই ভূমিকম্পের হুমকি দেওয়া হচ্ছিল।
• মল্লিকার্জুনজি গতকাল বলছিলেন, কংগ্রেসের কৃপায় গণতন্ত্র টিকে আছে, এবং আপনি প্রধানমন্ত্রী হতে পেরেছেন। বাহ, কী শের শোনালেন। দেশের উপরে বড় কৃপা করেছেন আপনারা। দেশের গণতন্ত্র রক্ষা করেছেন
• ওই দলটিতে তো যাবতীয় গণতন্ত্র একটি পরিবারকেই সমর্পণ করা হয়েছে। এই দলটিই ১৯৭৫-এ দেশে জরুরি ব্যবস্থা জারি করে দেশকে জেলখানা বানিয়ে ফেলেছিল
• জনশক্তির জন্যই দেশে গণতন্ত্র পুনপ্রতিষ্ঠিত হয়েছে, জনশক্তির কল্যাণেই এক গরিব মায়ের সন্তান দেশের প্রধানমন্ত্রী হতে পেরেছে। 
• ১৮৫৭ সালের স্বাধীনতা সংগ্রাম দেশের মানুষ লড়েছিলেন। তখন কংগ্রেস পার্টির জন্ম হয়নি। তখনও পদ্ম ছিল, আজও পদ্ম রয়েছে। আমাদের পরম্পরাটা কুকুরের মতো নয়।
• আমাদের অনেকেরই স্বাধীনতার লড়াই লড়ার সৌভাগ্য হয়নি। কিন্তু দেশের জন্য বাঁচার সৌভাগ্য হয়েছে, আমি সেই চেষ্টাই করছি।
• আমি বার বার বলেছি, এর আগেও দেশের যাঁরা প্রধানমন্ত্রী হয়েছেন, দেশের গরিব মানুষের উন্নয়নে তাঁরাও চেষ্টা করেছেন। কিন্তু উল্টোদিকের বেঞ্চের কারও মুখ থেকে এরকম কোনও কথা কখনও শোনা যায়নি। তাঁদের কথা শুনলে  মনে হয়, একটি পরিবারই দেশকে স্বাধীনতা পাইয়ে দিয়েছে।
• প্রশ্ন তোলা হচ্ছে, কেন বাজেট এগিয়ে আনা হল। ভারত কৃষিপ্রধান দেশ, ১লা জুন ভারতে বর্ষা আসে। বাজেট পেশে দেরি হলে তার প্রভাব গোটা অর্থনৈতিক ব্যবস্থার উপরে পড়ে। ব্রিটিশ জমানার রীতি মেনেই এতদিন বাজেট পেশ করা  হত। বাজেটের সময় বদলের প্রস্তাব কংগ্রেস আমলেই হয়েছিল। কিন্তু আপনাদের তো অন্য অগ্রাধিকার ছিল। আপনাদের আমলের প্রস্তাব কার্যকর করলাম। আপনাদের তো খুশি হয়ে প্রচার করা উচিত। 
• দেশের সাধারণ মানুষের আশা, আকাঙ্ক্ষা পূরণে ভাল সিদ্ধান্ত নিতে হবে, আমি সেই কাজটাই করছি।
• নোটবাতিল নিয়ে আমরা আলোচনা করতে প্রস্তুত। কিন্তু আপনাদের মনে হয়েছিল, আলোচনা হলে তার ফায়দা মোদী নিয়ে নেবে। তাই আলোচনা না করে আপনারা টিভি-তে বাইট দেওয়া পছন্দ করলেন। 
• ২০১৪-র মে মাসের আগে এই সংসদেই ২জি, কয়লা দুর্নীতিতে দেশের কত গেল, কত গেল সেই প্রশ্ন উঠত। এখন প্রশ্ন ওঠে, কত টাকা উদ্ধার হল? এটা শুনে আমার যে কী আনন্দ হয়, আমি বলে বোঝাতে পারব না। 
• ১৯৮৮ সালে রাজীব গাঁধী প্রধানমন্ত্রী থাকার সময় জহরলাল নেহরুর সময়ের থেকে বেশি সংখ্যাগরিষ্ঠতা ছিল আপনাদের। সেই সময় আপনারা বেনামি সম্পত্তির আইন আপনারা তৈরি করেছিলেন। ২৬ বছর ধরে সেই আইন প্রণয়ন কেন  করলেন না আপনারা? তাহলে তো দেশে দুর্নীতি একটু কমত। কোন পরিবার, কারা এটা বুঝতে পারলেন যে আইন প্রণয়ন করলে আখেরে তাঁদেরই ক্ষতি বেশি।
• আইন আমি চালু করবই। আর আপনারা যত বড় ব্যক্তিই হোন না কেন, গরিবের টাকা আপনাদের ফেরাতে হবেই। আমি কাউকে ছাড়ব না, গরিবের জন্য লড়ছি, লড়ব।
• দেশে সমান্তরাল অর্থ ব্যবস্থা গড়ে উঠেছিল। এই বিষয়টি আপনাদের সরকারের গোচরেও এসেছিল। ইন্দিরা গাঁধীও জানতেন। কিন্তু তিনি বলেছিলেন, কংগ্রেসকে নির্বাচনে লড়তে হবে। আমাদের নির্বাচনের চিন্তা নেই। তাই আমরা এই সিদ্ধান্ত  নিয়েছি। বেনামি সম্পত্তি থাকলে চার্টার্ড অ্যাকাউন্ট্যান্টের পরামর্শ নিন।
• শরীরের অবস্থা ভাল না হলে, চিকিৎসক অস্ত্রোপচার করে না। দেশের অর্থ ব্যবস্থা এই মুহূর্তে এত মজবুত ছিল বলেই এই সময়ে নোটবাতিলের সিদ্ধান্ত নেওয়া হয়। এই বিষয়টি বোঝার জন্য আপনাদের মোদীকে নিয়ে ভাল করে চর্চা করতে হবে। 
• আপনারাই এতদিন বলতেন মোবাইলে উন্নত যোগাযোগ ব্যবস্থার শুরুটা করেছিলেন রাজীব গাঁধী। আজ আমি যখন সেই মোবাইলে ব্যাঙ্কিং পরিষেবা নিয়ে আসছি তখন কেন তার বিরোধিতা করছেন আপনারা?